Passie | News24
DIT sou interessant wees om te toets wat u eerste reaksie was by die lees van hierdie woordjie "passie".
In hierdie dae van die Olimpiese spele sou party dalk die passie onthou het waarmee ons eie atlete aan die Spele in Rio deelgeneem het. Dink maar daaraan met hoeveel passie Wayde van Niekerk die goue medalje in die 400 meter wedloop verower het. Sommige sou dadelik dink aan 'n passievolle persoon wat sommer vinnig dinge sal regruk in die land of die skool of by die werk.
Ander sou dalk met spyt teruggedink het aan hoe hulle eie passie en vurigheid oor sake met jare afgeneem het. Nog ander sou dalk gedink het dat hierdie dagstukkie handel oor een of ander seksuele tema.
Die Merriam-Webster woordeboek definieer passie as 'n sterk gevoel van opgewondenheid, entoesiasme oor die een of ander saak.
Die woord kan ook met die uitdrukking van sterk emosies verbind word, soos byvoorbeeld woede of vurige romantiese gevoelens.
Hoe passievol is jy en ek oor die lewe? Die apostel Paulus skryf in Filippense 1:20 dat hy Christus met sy hele wese wou verheerlik.
Christus het self met oorgawe en passie die kruisweg bewandel en die lydensbeker geledig uit liefde vir sondaarmense.
Dalk moet ons 'n slag introspeksie doen. Hoe passievol is ons byvoorbeeld daaroor dat God se skepping bewaar sal word? Sal ons prakties betrokke raak by projekte wat omgewingsbewaring bevorder? Is ons passievol oor 'n veilige gemeenskap?
Wys dit in ons betrokkenheid by buurtwagte? Indien ons geestelike lewe vlak geword het, is ons bereid om in gebed te stry deur te bid vir nuwe ywer vir God se saak?
Indien ons doelstellings afgewater geraak het, weet ons nog waarvoor ons bereid is om te leef en te sterf?
Indien jy agterkom dat jou horisonne verklein het, vra God om in Sy genade dit weer wyer te maak. Moenie langer tyd spandeer om ongelukkig te wees nie.